Ներգաղթի խնդիրը գալիք ընտրությունների կարևոր հիմնահարցերից է
ԱՄՆ-ի կառավարությունը վերադարձավ աշխատանքի կարճաժամկետ դադարից հետո, որը հրահրված էր ներգաղթի վերաբերյալ խնդրով: Ամենագլխավոր հարցը այսպես կոչված դրիմերների հիմնախնդիրն է, որոնց հարցով Կոնգրեսում ընթանում են քննարկումներ: Այս խնդիրը կդառնա գալիք ընտրությունների ամենաթեժ քննարկվող հարցը:
ԱՄՆ-ի Սենատը վերադարձել է աշխատանքի կարճաժամկետ դադարից հետո՝ հրահրված ներգաղթի խնդրով: Հանրապետականները կարծում են, որ իրենք այժմ առավելություն ունեն այսպես կոչված «դրիմերների» վերաբերյալ բանակցություններում: Խոսքը այն ներգաղթյալների մասին է, որոնք մանուկ տարիքում անօրինական ներգաղթել են ԱՄՆ-ը ու ունեն հատուկ կարգավիճակ DACA ծրագրի շրջանակում: Նախագահ Թրամփը թվիթերյան գրառման միջոցով ևս հայտարարել է հաղթանակի մասին՝ ընդգծելով, որ նա այժմ պատրաստ է համաձայնություն կնքել: «Նա պատրաստվում է կարևոր դեր ստանձնել ամբողջ գործընթացում, սակայն Կոնգրեսը պետք է անցկացնի այս օրենքը երկու պալատներում և ուղարկի այն նախագահին ստորագրության համար»,- հայտարարել է Սպիտակ տան խոսնակ Սառա Սանդերսը: Դեմոկրատները սակայն պատրաստվում են պայքարել «դրիմերների» հարցում: «Հանրապետական մեծամասնությունն ունի 16 օր օրինագիծ կազմելու, այն 60 կողմ ձայնի արժանացնելու ու կանխելու դրիմերների արտաքսումը: Ժամանակը գնաց»,- հայտարարել է Սենատում դեմոկրատների ղեկավար Չաք Շումերը: Սենատոր Շումերը նաև հետ է կանչել իր նախկինում արված առաջարկը՝ Թրամփի նախաձեռնած սահմանային պատի կառուցման ֆինանսավորման շուրջ համաձայնության մասին: Հարցումները խոսում են հանրության կողմից դրիմերներին աջակցելու մասին, իսկ այս խնդիրը կդառնա կարևոր հիմնահարց գալիք Կոնգրեսի ընտրություններում: «Դեմոկրատները միասնական են մեկ հարցում. նրանք բոլորը չեն սիրում Դոնալդ Թրամփին և մասնակցում ընտրություններին նրա և հանրապետականների դեմ: Դա է նրանց մոտիվացնում և միավորում»,- նշում է Bipartisan policy կենտրոնի վերլուծաբան Ջոն Ֆորթիերին: Իսկ վերլուծաբան Ջոյ Ռիդը ոգևորություն է նկատում նաև հանրապետականների ճամբարում: «Թրամփի կողմնակիցների շրջանում առաջնային հարցը ներգաղթն է: Ամենաշատը ներգաղթն է նշվել որպես երկրի վրա բացասական ազդեցություն ունեցող երևույթ»,- ասում է Ջոյ Ռիդը: Կառավարության փակման դադարեցումն այս պահին վերացրեց ճգնաժամը, սակայն եթե կողմերը չգան համաձայնության դրիմերների հարցում, մեկ այլ ճգնաժամ կդառնա անխուսափելի: